减字浣溪沙丨写一写樱花减字 浣溪沙
余赋樱花词
屡矣
率羌无故实
偶阅黄公度日本杂事诗
注及日人原善公道
先哲丛谈
再占此九调
时乙卯大暑前一日
(一)
烂漫枝头见八重。倚云和露占春工。十分矝宠压芳丛。
鬓影衣香沧海外，花时人事梦魂中。去年吟赏忒匆匆。
(二)
万里移春海亦香。五云扶舰渡花王。从教彩笔费平章。
萼绿华尤标俊赏，藐姑射不竞浓妆。遍翻芳谱只寻常。
(三)
不分群芳首尽低。海棠文杏也肩齐。东风万一尚能西。
见说墨江江上路，绿云红雪绣双堤。梅儿冢畔惜香泥。
(四)
何止神州无此花。西方为问美人家。也应惆怅望云涯。
风味斯闻樱饭好，天台容易恋胡麻。一春香梦逐浮槎。
(五)
画省三休伫玉珂。峨冠宝带惹香多。锦云仙路簇青娥。
似此春华能爱惜，有人芳节付蹉跎。隔花犹唱定风波。
(六)
舜水祠堂璨云霞。广平铁石赋梅花。葛薇身世一枯槎。
红树仙源仍世外，彩幡春色换邻家。过墙风蝶近纷挐。
(七)
何处楼台罨画中。瑶林琼树绚春空。但论香国亦仙蓬。
未必移根成怅惆，至今顾影越妍浓。怕无芳意与人同。